b"\n_START_ARTICLE_\nMuseu Arqueol\xc3\xb2gic de l'Esquerda\n_START_SECTION_\nExposici\xc3\xb3\n_START_PARAGRAPH_\nEl museu organitza el discurs de la seva exposici\xc3\xb3 permanent en diversos apartats: entorn geogr\xc3\xa0fic, metodologia d\xe2\x80\x99excavaci\xc3\xb3 i an\xc3\xa0lisi, aix\xc3\xad com diversos aspectes de les dues etapes m\xc3\xa9s conegudes fins ara al jaciment: l'Esquerda ib\xc3\xa8rica i l\xe2\x80\x99Esquerda medieval. Des de l\xe2\x80\x99any 2003, acull tamb\xc3\xa9 l\xe2\x80\x99exposici\xc3\xb3 Desperta Ferro!, que mostra un recull dels metalls m\xc3\xa9s significatius recuperats en les excavacions. Aquesta exposici\xc3\xb3 s\xe2\x80\x99estructura en quatre parts: vida quotidiana, treball, comer\xc3\xa7 i guerra. Es pot veure un recull fotogr\xc3\xa0fic d\xe2\x80\x99aquests objectes, aix\xc3\xad com l\xe2\x80\x99explicaci\xc3\xb3 de les diverses activitats metal\xc2\xb7l\xc3\xbargiques documentades fins ara a l\xe2\x80\x99Esquerda, en el cat\xc3\xa0leg hom\xc3\xb2nim publicat. _NEWLINE_A m\xc3\xa9s d\xe2\x80\x99exposar el material arqueol\xc3\xb2gic procedent del jaciment, el Museu de l\xe2\x80\x99Esquerda \xc3\xa9s l\xe2\x80\x99organisme responsable de la difusi\xc3\xb3 i de la coordinaci\xc3\xb3 d\xe2\x80\x99activitats associades. Aix\xc3\xad, al llarg de l\xe2\x80\x99any, el museu organitza diverses activitats destinades a tota mena de p\xc3\xbablic: visites per a escolars tant al jaciment com al museu, com a l'\xc3\x80rea de Recerca Experimental Arqueol\xc3\xb2gica de l'Esquerda, visites organitzades per al p\xc3\xbablic en general, cicle de confer\xc3\xa8ncies a principis d\xe2\x80\x99any, cap de setmana ib\xc3\xa8ric, dia Internacional dels Museus, visites comentades al jaciment en finalitzar les excavacions, jornades de portes obertes, etc. Tamb\xc3\xa9 forma part de la Ruta dels Ibers, organitzada des del Museu d\xe2\x80\x99Arqueologia de Catalunya (MAC). Es pot consultar la programaci\xc3\xb3 anual a la p\xc3\xa0gina web oficial de l\xe2\x80\x99Esquerda._NEWLINE_Es preveu una pr\xc3\xb2xima renovaci\xc3\xb3 (2013) de la museografia del museu."